《送周职方致仕还乡》
明代·杨荣

字水仁山是故乡，先朝簪绂有馀光。道宗茂叔家声远，派接磻州世泽长。

分职王门多谏诤，横经泮水育才良。蒹葭己历秋霜老，桃李曾沾化雨香。

秩转成均秦博士，名高粉署汉仙郎。握兰久著金闺籍，投老先辞玉笋行。

天上正期星北拱，云边惊见雁南翔。五湖归去舟应远，三径行吟菊未荒。

昼听松风閒偃仰，夜看萝月自徜徉。二疏汉代高风在，九老香山俗虑忘。

此日分携歌白雪，满头素发陋冯唐。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。